Document ID: 32007R1399

KOMISIJAS REGULA (EK) Nr. 1399/2007
(2007. gada 28. novembris),
ar ko atver autonomas un pārejas posma importa tarifu kvotas Šveices izcelsmes desām un dažiem gaļas izstrādājumiem un paredz minēto kvotu pārvaldību
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1975. gada 29. oktobra Regulu (EEK) Nr. 2759/75 par cūkgaļas tirgus kopējo organizāciju (1) un jo īpaši tās 11. panta 1. punktu,
tā kā:
(1)
Padomes Regula (EK) Nr. 1355/2007 (2) paredz, ka jāatver autonoma un pārejas posma Kopienas kvota 1 900 tonnu Šveices izcelsmes desu un dažu gaļas izstrādājumu ievešanai.
(2)
Lai nodrošinātu, ka kvotas priekšrocības ir pieejamas, līdz spēkā stājas pielāgojums Eiropas Kopienas un Šveices Konfederācijas Nolīgumā par lauksaimniecības produktu tirdzniecību (3), kas apstiprināts ar Padomes un Komisijas lēmumu 2002/309/EK, Euratom (4) (še turpmāk - Nolīgums), ir lietderīgi atvērt autonomas un pārejas posma tarifu kvotas laikposmā no 2008. gada 1. janvāra līdz 2009. gada 31. decembrim.
(3)
Lai varētu pretendēt uz šīs tarifu kvotas priekšrocībām, produkcijai jābūt Šveices izcelsmei atbilstoši Nolīguma 4. pantā minētajiem noteikumiem.
(4)
Tarifu kvotas jāpārvalda, izmantojot importa licences. Tādēļ ir jāpieņem sīki izstrādāti noteikumi par importa licenču pieteikumu iesniegšanu un informāciju, kas norādāma šajos pieteikumos un importa licencēs.
(5)
Ja vien šajā regulā nav paredzēts citādi, ir jāpiemēro Komisijas 2000. gada 9. jūnija Regula (EK) Nr. 1291/2000, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem (5), un Komisijas 2006. gada 31. augusta Regula (EK) Nr. 1301/2006, ar ko nosaka kopīgus noteikumus lauksaimniecības produktu importa tarifu kvotu administrēšanai, izmantojot ievešanas atļauju sistēmu (6).
(6)
Lai nodrošinātu regulārus ievedumus, produktu daudzums, uz kuru attiecas importa tarifu kvotas, ir jāsadala četros apakšperiodos laikposmā no 1. janvāra līdz 31. decembrim. Jebkurā gadījumā ar Regulu (EK) Nr. 1301/2006 ierobežo licenču derīguma termiņu līdz importa tarifu kvotas perioda pēdējai dienai.
(7)
Uzņēmēju interesēs jāparedz, ka Komisija nosaka nepieprasītos daudzumus, kuri tiks pievienoti nākamā apakšperioda daudzumiem.
(8)
Šajā regulā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO REGULU.
1. pants
1. Ar šo atver desām un dažiem gaļas izstrādājumiem paredzēto importa tarifu kvotu, kā noteikts Regulā (EK) Nr. 1355/2007.
Importa tarifu kvotu atver ik gadu laikposmam no 1. janvāra līdz 31. decembrim. Tas ir autonoms un pārejas posma pasākums, ko piemēro no 2008. gada 1. janvāra līdz 2009. gada 31. decembrim.
Kvotas kārtas numurs ir 09.4180.
2. Kopējais ikgadējais produktu daudzums, uz kuru attiecas 1. punktā minētā kvota, muitas nodokļa likme un KN kods ir noteikts šīs regulas I pielikumā.
2. pants
Piemēro Regulu (EK) Nr. 1291/2000 un Regulu (EK) Nr. 1301/2006, ja vien šajā regulā nav paredzēts citādi.
3. pants
Importa tarifu kvotai noteikto gada daudzumu sadala pa četriem apakšperiodiem šādi:
a)
25 % laikposmā no 1. janvāra līdz 31. martam,
b)
25 % laikposmā no 1. aprīļa līdz 30. jūnijam,
c)
25 % laikposmā no 1. jūlija līdz 30. septembrim,
d)
25 % laikposmā no 1. oktobra līdz 31. decembrim.
4. pants
1. Piemērojot Regulas (EK) Nr. 1301/2006 5. pantu, importa licences pieteikuma iesniedzējs, iesniedzot savu pirmo pieteikumu attiecīgajam gada kvotas periodam, sniedz pierādījumu par to, ka tas abos Regulas (EK) Nr. 1301/2006 5. pantā minētajos periodos ir ievedis vai izvedis vismaz 25 tonnas produktu, uz kuriem attiecas Regula (EEK) Nr. 2759/75.
2. Importa licenču pieteikumi ietver kārtas numuru un var attiekties uz vairākiem Šveices izcelsmes produktiem ar dažādiem KN kodiem. Šādos gadījumos 16. ailē norāda visus KN kodus un 15. ailē - kodu aprakstu.
Importa licences pieteikumā pieprasītais daudzums ir vismaz 1 tonna produkta svara un nedrīkst pārsniegt 20 % no katrā importa tarifu kvotas apakšperiodā pieejamā daudzuma.
3. Importa licences uzliek pienākumu ievest no norādītās valsts.
4. Importa licenču pieteikumos un importa licencēs ir šādas norādes:
a)
8. ailē - izcelsmes valsts un norāde “jā” ir atzīmēta ar krustiņu;
b)
20. ailē - viena no II pielikuma A daļā minētajām norādēm.
5. Importa licences 24. ailē ir viena no II pielikuma B daļā minētajām norādēm.
5. pants
1. Importa licences pieteikumu iesniedz iepriekšējā mēneša pirmajās septiņās dienās, pirms sākas katrs apakšperiods.
2. Iesniedzot importa licences pieteikumu, maksā nodrošinājumu EUR 20 apmērā par 100 kg produkta svara.
3. Dalībvalstis vēlākais trešajā darbdienā pēc pieteikumu iesniegšanas laikposma beigām paziņo Komisijai kopējos pieprasītos daudzumus (kilogramos).
4. Importa licences izdod, sākot no septītās darbdienas un vēlākais - vienpadsmitajā darbdienā pēc tam, kad beidzies 3. punktā paredzētais paziņošanas termiņš.
5. Komisija vajadzības gadījumā nosaka daudzumus, par kuriem nav iesniegti pieteikumi un kurus automātiski pievieno daudzumiem, kas noteikti nākamajam apakšperiodam.
6. pants
1. Atkāpjoties no Regulas (EK) Nr. 1301/2006 11. panta 1. punkta otrās daļas, dalībvalstis līdz katra apakšperioda pirmā mēneša beigām ziņo Komisijai par kopējo daudzumu (kilogramos), par kuru izdotas importa licences, kā paredzēts minētās regulas 11. panta 1. punkta b) apakšpunktā.
2. Dalībvalstis līdz ceturtā mēneša beigām pēc attiecīgā ikgadējā perioda paziņo Komisijai daudzumus (kilogramos), kas attiecīgajā periodā ir faktiski laisti brīvā apgrozībā saskaņā ar šo regulu.
3. Atkāpjoties no Regulas (EK) Nr. 1301/2006 11. panta 1. punkta otrās daļas, dalībvalstis ziņo Komisijai par neizmantotajiem daudzumiem (kilogramos), kā paredzēts minētās regulas 11. panta 1. punkta c) apakšpunktā, pirmo reizi tos paziņo vienlaicīgi ar daudzumiem, kas pieprasīti pēdējam apakšperiodam, un otro reizi - līdz ceturtā mēneša beigām pēc katra ikgadējā perioda.
7. pants
1. Atkāpjoties no Regulas (EK) Nr. 1291/2000 23. panta, importa licences ir derīgas 150 dienas no tā apakšperioda pirmās dienas, par kuru tās tika izdotas.
2. Atkāpjoties no Regulas (EK) Nr. 1291/2000 9. panta 1. punkta, no importa licencēm izrietošās tiesības var nodot tikai tādām personām, kuras atbilst Regulas (EK) Nr. 1301/2006 5. pantā un šīs regulas 4. pantā paredzētajiem nosacījumiem.
8. pants
Produktiem, kas minēti I pielikumā, ir piemērojami Nolīguma 4. pantā paredzētie izcelsmes noteikumi.
9. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2007. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 28. novembrī

Labels: 3
17
18